बाल आयोग अध्यक्ष श्रीमती चतुर्वेदी ने कहा कि विश्व में बच्चों के लिए तैयार किया जाने वाला पहला बाल मंदिर पूरी तरह बच्चों को समर्पित किया जाएगा। इस बाल मंदिर में देश के विभिन्न राज्यों के मानचित्र के साथ उस राज्य की जनजाति वेशभूषा में बच्चों की छोटी-छोटी प्रतिमाएं होंगी वहीं जसोदा मैया की गोद में लड्डू गोपाल, माता अंजनि के साथ बाल हनुमान तथा माता पार्वती की गोद में गणेश ओर कार्तिकेय की मूर्ति की स्थापना की जाएगी। उन्होंने बताया कि इस मंदिर में घंटी भी होगी और बच्चों के अधिकारों की जानकारी देने वाली बाल चालिसा को भी लिखवाया जाएगा। बच्चों के लिए कार्य करने के लिए पहल करने वालों और शिकायत के लिए पेटी को भी लगवाया जाएगा तथा आने वाले दर्शनार्थियों को बच्चों के अधिकारों की जानकारी देने के संकल्प वाला प्रसाद भी दिया जाएगा। उन्होंने बताया कि इस प्रकार का मंदिर विश्व मे पहली बार जनजाति क्षेत्र में बनेगा और इस मंदिर को बनाकर कुपोषण हटाने-मिटाने के लिए हवन भी करवाया जाएगा।